Mette Thiesen (DF), 2024-05-16:
Det er ikke en offentlig opgave.
Den er ikke længere.
Hvis man efter 3 år i Danmark – 3 år! – ikke engang har gidet at lære sproget, burde man grundlæggende nok ikke være her.
Det er vel egentlig det, der er faktuelt i den her debat.
Vi står og taler om bureaukrati og om, hvor mange penge der bliver brugt og alt muligt andet, og jeg bliver sådan lidt træt, for det er jo sådan den her evindelige både økonomiske, men også værdimæssige ørkenvandring, fordi man igennem årtier har ført en udlændingepolitik, der har lukket alt for mange mennesker ind fra Stormellemøsten og Nordafrika, som absolut intet har at gøre i Danmark, og som ligger danskerne til last.
Det er derfor, at vi står her i dag.
Det er derfor, at man har været nødt til at indføre et tolkegebyr.
Det er, fordi der er nogle mennesker, som efter så mange år i Danmark simpelt hen ikke gider lære sproget.
Og nej, det handler ikke om integration.
Integration går ikke begge veje.
Det her handler om assimilation.
Når man kommer til et land, skal man tilpasse sig, og det er der alt for mange af de her mennesker der ikke har gjort.
I langt de fleste tilfælde er det jo altså de samme mennesker, som står uden for arbejdsmarkedet, som er overrepræsenteret i kriminalitetsstatistikkerne, og som grundlæggende set ligger danskerne til last.
Helt grundlæggende mener vi også i Dansk Folkeparti, at vores sundhedsvæsen er indrettet til danskerne.
Udlændinge må da forsikre sig selv.
Det skal da ikke være danskerne, der skal betale for, at der kommer folk væltende herop, og jeg anerkender simpelt hen ikke præmissen om, at det her er mennesker, der er flygtet.
Det er ikke flygtninge.
Hvis du flygter igennem mange sikre lande, er du ikke flygtning, så er du migrant.
Og det her er velfærdsmigranter, der er kommet hertil, og mange af dem har boet her i alt for mange år.
Vi ser også, at de overhovedet ikke har integreret sig, hverken i første, anden, tredje eller fjerde led, nærmest.
Så det her forslag er et dårligt forslag.
Det stemmer vi i Dansk Folkeparti selvfølgelig imod.
Hvis man har brug for en tolk, må man betale for det selv.
Vi støtter op om det, som fru Louise Brown fra Liberal Alliance sagde fra talerstolen her tidligere.
Lad os lave det her gebyr, der dækker de faktuelle omkostninger, altså hvad det reelt set koster at drive det og gerne lidt mere, så man måske også får lidt ekstra ind.
Det kan vi sagtens.
Vi kommer aldrig nogen sinde til at bakke op om det.
Det chokerede mig faktisk lidt, at Konservative sagde det.
Det mener jeg ikke er særlig konservativt, men det er så, hvad det er.
Det handler om det store billede: at passe på Danmark.
Det går vi i hvert fald meget op i i Dansk Folkeparti.
Så nej, vi kommer ikke til at støtte det her forslag.
Vi står sammen med de øvrige partier undtagen Konservative i blå blok om, at selvfølgelig er det ens eget ansvar at tilpasse sig og lære sproget.
Vi så sådan set meget hellere, at man sagde det nærmest fra dag et.
Vi kunne også godt sætte det meget højere op.
Det her er ikke danskernes ansvar.
Det er de mennesker, der kommer hertil, der har ansvaret.
Det er deres ansvar at tilpasse sig, lære sproget og indordne sig.
Ellers må de finde et andet sted og bo, og rigtig mange af dem burde rejse hjem.
Tak for ordet.